Zsámbék Római Katolikus Plébánia
2072 ZSÁMBÉK, Magyar u. 13.
Tel/Fax: 23/342-316

www.zsek.hu
Beszámoló a 2022-es évről

Kedves Testvérek!
A 2021-es év sok tekintetben különbözött a korábbi évektől. 2022-ben azonban, a COVID járványveszély csökkenésével sok régi szokásunkat feleleveníthettük. 
Isten szeretetét, jóságát megtapasztaltuk ebben az évben is, felfedezhettük őt a körülöttünk élő, segítő, önfeláldozó emberekben.

Szentségi élet, hitélet:

KERESZTELÉS: 72 (37 fiú és 35 lány,9-cel több, mint tavaly)
ELSŐÁLDOZÓK: 53 gyermek volt elsőáldozó május 9-én, vasárnap (ugyanannyi, mint tavaly).
BÉRMÁLKOZÓK: 16-an bérmálkoztak május 15-én. (tavaly 17 fő)
BETEGEK  SZENTSÉGE: Általában kétévente Feketevasárnapon van egyházközségünkben Betegek szentségének közös ünneplése. Idén a koronavírus miatt előre hoztuk febr. 11-ére, a betegek világnapjára a közös szentségfelvétel.
Az "elsőpéntekes" betegek száma: 3 az év végén. Kérem, hívjátok fel figyelmemet a még el nem látott betegekre! Két elsőpéntek között még egyszer Keményné Éva is meglátogatja a betegeket. 

BŰNBÁNAT  SZENTSÉGE: Minden hónap első vasárnapján, a laudes és a 9 órai szentmise alatt, ill. a délutáni szentségimádás alatt van állandó gyónási lehetőség. Az ünnepek előtt külön gyónási alkalmakat is szervezünk, ill. kérésre a hétköznapi szentmisék után is gyóntatunk. Nagyon hálásak vagyunk Vereczki András atyának, aki rendszeres gyóntatónk.
SZENTSÉGI  HÁZASSÁG: 12 (4-gyel kevesebb, mint tavaly) Itt hívjuk fel a figyelmet, hogy a jegyesek már most jelentkezhetnek a plébánián. Időben meg kell szerveznünk a házasságra előkészítő kurzust és csak januárban tudjuk a formáját véglegesíteni, de szeretnénk, ha hagyományosan 2023. február 6-án, hétfőn elkezdődhetne…
TEMETÉS: 57, 9-cel több, mint tavaly, 35 férfi és 22 nő. 8-an részesültek a szent útravaló szentségeiben, ez 3-mal kevesebb, mint tavaly. Felhívom a figyelmet a Hittani Kongregáció rendelkezésére, mely szerint a halottakat a temetőhelyen kell eltemetni, hamvakat hazavinni ill. szétszórni nem lehetséges.
HITOKTATÁS: Iskoláinkban (KSZJ Iskola, Szakiskola) folyó hitoktatáson kívül, jelenleg 8 csoportunk van az első osztályosoktól a felsősökig. A hittanórákat az általános iskolában, a szentségi katekézist (elsőáldozásra felkészítő, bérmálkozási előkészítő) a Zichy iskolában a KSZJ Iskolában és a plébánián tartjuk. Óvodás hittancsoportjaink is vannak.
PREMONTREI  HARMADREND: A premontrei harmadrend havi rendszerességgel tartotta összejöveteleit Frigyes atya (Gödöllő) vezetésével. A harmadrend tagjai imádságukkal, a liturgiákon való részvétellel és a szegények szolgálatával (adomány-ételosztás) vettek részt Rendünk plébániai munkájában.

RÓZSAFÜZÉR  IMÁDSÁG: A járvány kezdete óta a templomban minden délután 5 órakor (csütörtök kivételével), a nővérek vezetésével, közösen elimádkoztuk és elimádkozzuk a rózsafüzért a járvány áldozataiért, betegeiért és az orvosokért és ápolókért.

Keddenként reggel 8 órakor van még közös rózsafüzér, ill. a Rózsafüzér Társulat tagjai végzik otthonaikban ezt az imádságot.

EGYHÁZKÖZSÉGI  KÉPVISELŐ  TESTÜLET: Az egyházközség 2015-ben választott és kinevezett testületének mandátuma a Covid miatt két évvel meghosszabbítva lejárt. 2022-ben, Pünkösdkor, 5 évre újra választottuk a a képviselőtestületet!
SZENT  ÁGOSTON  HÁZ: A töki katolikus jelenlét helyszíne, minden hónap utolsó szombatján 9 órakor van szentmise ill. sokféle közösségi program szervezésére van lehetőség itt. Örömmel veszik igénybe a ház adta lehetőségeket, több napos hétvégi együttlétre, különböző csoportok.
SZENTSÉGIMÁDÁS: Március 28-ától kezdődően kéthetente hétfőn este 8 órától is egy órás szentségimádást tartunk, a szombat esti, és az elsővasárnapi mellett ez is sokak számára vonzó.
INTÉZMÉNYEINK:

BOLDOG GERTRÚD KÖZPONT: A Premontrei Női Rend fenntartásában. Az intézmény 54 dolgozót foglalkoztat.

JOSEPHINUM - IDŐSEK OTTHONA

50 fő idős otthoni, bentlakásos és

25-30 fő napközbeni ellátásáról gondoskodott.

40 fő szociális étkeztetését biztosította.

- A házi segítségnyújtás rendszerében, 14-16 fő otthoni segítéséről, ellátásáról gondoskodnak a munkatársak.

- A család- és gyermekjóléti szolgálat munkatársai 60 családdal, körülbelül 200 fővel tartanak rendszeresen segítő kapcsolatot.

PREMONTREI NYITOTTHÁZ TANODA

- A Premontrei Nyitottház Tanoda is a Boldog Gertrúd Központ egysége 60 fő ingyenes ellátásáról (étkezés, oktatás, nevelés) gondoskodik.
EGYHÁZKÖZSÉGI  BOLT / BEMUTATÓTEREM: Fenntartását és működését újra kell gondolni…..
ZSÁMBÉKI PREMONTREI TECHNIKUM, SZAKKÉPZŐ ISKOLA ÉS GIMNÁZIUM – közkeletűbb nevén: SZAKISKOLA: A Premontrei Női Kanonokrend a fenntartója a Szakiskolának, ahol 450 diák tanul. Egyházközségünk több tagja – a nővérek mellett - a nevelőtestület tagjaként dolgozik. A Szakiskola tanáraira és diákjaira az Egyházközség épületeinek karbantartásában, javításiban mindig lehet számítani. Köszönjük!
KERESZTELŐ  SZENT  JÁNOS  ISKOLAKÖZPONT: A Gödöllői Premontrei Apátság a fenntartója a Keresztelő Szent János Iskolaközpontnak. 450 diákja van Zsámbékról és a környékről. Intézményeink sok zsámbéki egyházközségi tagnak adnak feladatot, munkát, megélhetést. Az Iskolaközpont zenei és képzőművészeti eseményei az iskola és az Egyházközség életének egyre jelentősebb kulturális alkalmai.
KOMMUNIKÁCIÓ: A 2022-es év sajátossága volt, hogy a személyes kapcsolattartás nagy része áttevődött a világhálóra, ezért még fontosabb szerepet kapott az egyházközség megjelenése a világhálón is. A listára feliratkozott egyházközségi tagok hetente, vagy még akár sűrűbben továbbra is kapnak információkat az egyházközség életéről, aktivitásairól. (Ha valaki még nem tagja ennek a csoportnak és szeretne csatlakozni, kérem, jelezze a holnapymarton@gmail.com email címen)
ZSEK HONLAP: Sokan figyelik és nézik egyházközségünk honlapját, nemcsak zsámbékiak, hanem a Zsámbékról elszármazottak is. Kérem, gazdagítsátok saját anyagaitokkal, segítsétek hozzászólásaitokkal, vegyetek részt a szerkesztésben! Figyeljétek a híreit! (www.zsek.hu). Köszönöm Németh Márknak és Jelli Jánosnak a honlap műszaki karbantartását.
FACEBOOK, INSTAGRAM: Az Egyházközség ezeken a felületeken is jelen van, Hajnal Péter személyes aktivitásának köszönhetően. Friss információk közlése, a honlap információinak hírüladása mellett naponta lelki tartalmakkal is szolgál.
PÁLYÁZATOK: A burkolatok fokozatosan megújulnak a templom körül. A burkolatokra kapott pályázati pénz elfogyott, azzal elszámoltunk. Természetesen még vannak olyan felületek, főleg a templom déli oldalán, amelyekre a pályázatból nem futotta, de az anyagot már megvettük belőle. Ezt a burkolóanyagot lehet a templom déli oldalán látni a raklapokon.

A kálvária stációinak restaurálására, megújítására az Önkormányzattal együtt nyertünk pályázatot, úgy, hogy az önrészt az Önkormányzat állta, és ugyanennyit adott a Magyar Állam. Így tulajdonképpen az egyházközség anyagi ráfordítás nélkül megújult a kálvária. Köszönjük az Önkormányzatnak és Fejér Máténak, aki a kivitelezést végezte. A kálvária megáldása – keresztút végzésével – április 8-án történt.

Pályáztunk a templom homlokzati kőfelületeinek restaurálására is. A 15M forintos pályázati pénzből elkészül a homlokzat Péter és Pál szobrainak rekonstrukciója ill. az egyéb kőfelületek tisztítása, javítása. A pályázati beszámoló készítése és a pénzügyi beszámoló készítése most történik.
PREMONTREI 901: A premontrei Rend alapításának 900. évfordulóját ünnepelte a 2021-es évben, amelyet öt éves előkészület előzött meg. Ennek kapcsán több liturgikus változtatást is tettünk, amely továbbra is megmozgathatja plébániánk híveit is.

-A Covid járvánnyal is összefüggésben minden nap 17 órakor a templomban imádkozzuk a rózsafüzért a hívekkel együtt.

- Szombatonként szentségimádással zárjuk a hetet, az Oltáriszentség előtt imádkozzuk a virrasztó zsolozsmát.
- Az Úrnapi körmenet egyik állomásává a nővérek kápolnáját tettük.

- 2021 Szent Norbert napján a premontreiek jóvoltából Szent Norbert szoborral gazdagodott a templom környezete. A gyógynövény kertben, idén nyáron került felállításra a Szent Norbert díszkút. Mindkét mű Oláh Katalin Kinga premontrei harmadrendi alkotása.
Jelentősebb események:

Január folyamán:
Házszentelések
Január 17.

90 napos lelkigyakorlat indult férfiak számára (Exodus)
Január 23.

Sebestyén napi fogadalmi német nyelvű szentmise
Január 16-23.
Ökumenikus imahét Tök-Zsámbék
Februártól: 
Jegyesoktatás online formában
Február 16.
Rendhagyó házas este a Házasság hetében 
Február 27. 

Gyűjtés a katolikus iskoláknak 80.175.- Ft: (tavaly 41.815.- Ft)
Március
A Szinódus hjelyi szakaszának lezárása, összegzése január-március folyamán. Köszönjük minden résztvevő, és különösen Fidrich László munkáját!
Március 2.
Péter atya aranymiséje Hamvazószerdán

Március 27.
Keresztút Péliföldszentkereszten
Április 3.
Szentföldi gyűjtés 86.530.- Ft (tavaly 22.100.- Ft)

Április 8.
A megújult Kálvária megáldása keresztút keretében

Április 24.
Búzaszentelés a pátyi úti kápolnánál

Május folyamán
Naponta elimádkoztuk a lorettói litániát

Május 8.
Elsőáldozás – a 11 órai mise keretében 37-en lettek elsőáldozók. 

Egyházmegyei gyűjtés: 72.265.- Ft
Május 15.
Bérmálkozás – idén 16 fiatal részesült a bérmálás szentségében.

Május 22.
Egyházközségi képviselőtestület választás

Június 4. 
Bodajki egyházmegyei zarándoklat

Június 5.
Pünkösdi királyválasztás a mise után

Június 19.
Úrnapja körmenettel, virágszőnyeggel.
Június 25.
Premontrei esték koncertsorozat kezdődött a templomban
Június 26.
XVIII. Templomtéri Búcsú, Bársony Árpád újmiséje

Július 3.
Péter-fillér gyűjtés 64.360.- Ft (tavaly 54.475.- Ft)

Július 19-23.

Építőtábor gyerekekkel: Vérteskozma-Majk
Augusztus 8-12.
Építőtábor az egyházközség csapatával Bakonyoszlopon
Augusztus 20.
Ünnepi szentmise az Öregtemplomban, kenyéráldás
Szeptember 4.
A homlokzatra újra felhelyezett Szent Péter és Szent Pál szobrok megáldása
Szeptember 11.
Iskolatáskák megáldása
Szeptember 12.
Az új képviselőtestület alakuló ülése 

Szeptember 16-23.
Ars Sacra fesztivál eseményei

Október folyamán
Naponta elimádkoztuk a rózsafüzért a Szűzanya hónapjában.
Október 8.
Magyarok Nagyasszonya énekesiskolai focibajnokság és Rózsafüzér zarándoklat Zsámbékon
Október 23.
Missziós gyűjtés 77.110.- (tavaly 56.015.-Ft)

November 20.
Egész napos szentségimádást tartottunk Krisztus Király ünnepén, egyházközségünk szentségimádási napján.
November 20. 
Karitász-gyűjtés.134.675.- Ft (tavaly 79.275 Ft)

Ádventben

Újraindult a gyerekek és a férfiak rorátéja is, köszönet a hitoktatóknak ill. a Fejtőnek a szervezésért.
November 26. 
Egyházközségi lelki nap 

December 17.
Esti koncert melyet a mányi-zsámbéki hívekből alakult kórus adott. Köszönet Kaposi Gergőnek a rengeteg munkáért.
December 17-
Szentcsalád járás indul a családok szervezésében

December 22.
Fejtő hagyományos főzése a szegények számára
December 24.
Pásztorjáték –Fejér Máté és a gyerekek részvételével.
Köszönöm József atyának a szerda, péntek, vasárnap esti szentmisék végzését és a gyóntatásban való segítségét!
Köszönöm Antal testvérnek a folyamatos segítségét a liturgiában és az életünk szervezésében.
Köszönöm a premontrei nővéreknek, hogy mindenben segítségemre, segítségünkre vannak személyesen is és az egyházközség ünnepi eseményeinek lebonyolításában mindig számíthatunk rájuk.

Köszönöm a templom virágdíszítését a nővéreknek különösen Ágnes nővérnek és Paula és Regina nővérnek, akik ezért sokat tesznek és jelentős költségeit is a nővérek állják, a virágdíszítésre szánt adományok felhasználásával.

Köszönöm a templomi terítők mosását, vasalását Csinger Kati néninek.

Köszönöm az adakozóknak a templom fenntartására juttatott adományaikat.
Köszönöm diakónusunk Pataki András rendszeres havonkénti prédikációit és szolgálatát a vasárnapi ünnepi szentmisén.

Köszönöm Ozvald Zsuzsa háttér munkáját az irodában, amely nagyban megkönnyíti munkámat és az egyházközség gazdasági, adminisztrációs feladatainak terhét leveszi a vállamról.
Köszönöm Kóródiné Erika segítségét a zárszámadás és költségvetés készítésében.

Köszönöm a szkóla munkáját és Kollár Tamásnak, a szkóla vezetését.
Köszönöm Kaposi Gergelynek, Némethné Domschitz Edinának, és Gertrúd nővérnek a szentmiséken az orgona melletti szolgálatot, az esküvőkön való játékot.
Köszönöm a ministránsoknak, előénekeseknek a liturgia állandó segítését, a felolvasást vállaló fiataloknak a szolgálatot, Varga Flóriánnak a ministránsok szervezését, vezetését.
Köszönöm Trifusz Lászlónak, Horgos Andrásnak, Dobos Lászlónak a templom körüli munkák rendszeres végzését, a sövény és az Úrnapi fülkék tisztán tartását.

Köszönöm Varga Flóriánnak, az egyházközség új elnökének lelkes munkáját az egyházközség életének szervezésében.

Köszönöm Fejér Gábornak a sok fotót, amit az egyházközségi eseményeken készít.

Köszönöm Vándor Jánosnak a misebort!
Köszönöm az egyházközség élő közösségeinek imáját, munkáját: Az Engesztelő Imacsoport, a Mécs közösségek, a Rózsafüzér Társulat, Biblia kör, Premontrei Harmadrend a Boldogasszony kör és a Fejtő tevékenységét.
Anyagiak:
A Covid járvány idején a bevételeink kb. a felére csökkentek. Az Állam magára vállalta először a plébánosi fizetések felét, majd az egészet. Így ezt most nem az Egyházközségnek kell állnia. A rezsicsökkentés eddig a plébánia épületét nem érintette, az intézményi közüzemi díjtarifát kellett fizetnünk. A jövőben a plébánia lakáscéljára használt részére is vonatkozik a lakossági rezsicsökkentés.

EGYHÁZI HOZZÁJÁRULÁS:

kb. 450 családtól 2.024.300.- Ft (1.320.350.- Ft) összegű egyházi hozzájárulás érkezett.  Ez 703.950.- Ft-tal több, mint tavaly, köszönjük!  Ebből Tök: 105.300-Ft 


Az egyházi hozzájárulás összege két keresős családban 5000.- forint/év, egy keresős családban 2500.- forint/év.
2022. január 15-től érvényes stóladíjak: hétköznapi szentmise 2.000.-, vasárnapi 4.000.-, esketés 40.000.-, temetés 35.000.-, a keresztelésnek nincs stóladíja.
BEVÉTEL:
misékből: 322.000.-Ft



templomi perselygyűjtés: (Tavaly: 4.261.305.- Ft)
 

valamint 515.151.- célgyűjtés
Idén állami pályázatból sikerült újrafaragtatni a templom homlokzatán álló Szent Péter és Szent Pál szobrokat. A homlokzat renoválása teljeskörűen sikerült.
Az Önkormányzat 600.000.-forinttal támogatta a búcsú és a Prem0ntrei Esték megszervezését.
Ebben az évben is érkeztek vállalkozóktól, magánszemélyektől pénzbeli (424.000.-) és természetbeli adományok, ezeket is hálásan köszönjük.
Köszönöm, hogy sok magát megnevezni sem akaró támogatója van közös ügyeinknek: többször kaptunk, többektől célzottan 100.000.- forint nagyságrendű támogatást, elsősorban a szegények támogatására.
ÁLLANDÓ KIADÁSOK:
Plébánia közüzemi számlák:
2.029.000.- forint 




Templom közüzemi számlák:
1.055.700.- forint




Egyéb működési költség:

   500.000.- forint




Személyi jellegű kiadások:

3.382.000.- forint
(kántorok, Németh Márk, Ozvald Zsuzsa,)
A SZERETETSZOLGÁLAT TEVÉKENYSÉGE: Több ruha akciót tartottunk és fával, élelmiszercsomaggal is segítettük a rászorulókat. Szombatonként kb. 400 élelmiszercsomagot osztanak ki a nővérek. Jótevőinknek köszönhetően idén karácsonykor 500 élelmiszer csomaggal segíthettük a zsámbéki, töki, mányi, perbáli, tinnyei, szomori rászorulókat. Tartós élelmiszert mindig elfogadunk. 
Köszönöm a premontrei harmadrendnek, az egyházközség önkénteseinek, a gödöllői és zsámbéki középiskolásainknak, valamint Kara Annának (Kovács Ágnes) az élelmiszer osztás munkáját, valamint a Fejtőnek a karácsonyi és húsvéti meleg étel készítést és osztást.
Köszönöm Mohácsi Attilának, Korponay-Szabó Péternek, Antal testvérnek a kenyér, tartós élelmiszer, egyéb adományok rendszeres szállítását.
Köszönjük az összes vállalkozónak és magánszemélynek, akik támogatták feladataink megvalósítását. Külföldi és hazai jótevőinknek minden segítségét.

A nővérek naponta imádkoznak a jótevőkért, mi pedig havonta egy szentmisét felajánlunk az Ő szándékukra! Isten áldása legyen munkánkon!
Zsámbék, 2022. december 31.
A keresztelések számának változása egyházközségünkben 1995 – 2022

Az egyházközség halálozási számai 1995 – 2022

A házasságkötések számának változása 1995 – 2022

A temetkezési szokások átalakulása 2021-től:

